EXCLUSIV Valeriu Iftime a reacționat după ultima schimbare de antrenor din Superligă: "O prostie mare!"
Un alt antrenor din Superligă s-a despărțit de echipa sa, cu șapte etape înainte de finalul sezonului.
Poli Iași a pierdut cu 2-1 pe terenul lui FC Botoșani și a rămas fără antrenor. Leo Grozavu (56 de ani) s-a despărțit de gruparea din Copou, pe care a promovat-o în Superligă la finele sezonului precedent.
Valeriu Iftime: "Îmi pare rău de Leo Grozavu"
Cu șapte etape înainte de finalul play-out-ului, cei de la Poli Iași lucrează din greu pentru a aduce un antrenor care să salveze echipa de la retrogradare.
Valeriu Iftime, patronul celor de la FC Botoșani, l-a avut la echipa sa pe Leo Grozavu și consideră că decizia luată de conducerea clubului din Copou este "o prostie mare".
"Mie îmi pare rău, să știți. Mi se pare o prostie mare să-l schimbi pe Leo la Iași. Mare! Dar fiecare face cum vrea. Eu n-aș fi schimbat antrenorul la Iași niciodată, îl știu pe Leo Grozavu, știu cât e de ambițios și drăcos.
Treaba lor, mie îmi pare rău, nu că l-am dat noi afară, dar Leo e un antrenor bun", a spus Valeriu Iftime, în exclusivitate pentru PRO TV.
Leo Grozavu, OUT de la Poli Iași: "Ne pare rău! Rămânem prieteni"
Sâmbătă seară, Poli Iași a anunțat într-un comunicat oficial că s-a despărțit de Leo Grozavu, după ce antrenorul și conducătorii clubului au participat la o ședință în care au luat decizia să încheie mandatul tehnicianului.
"Ne pare rău, Leo Grozavu! Rămânem prieteni!
În această seară, conducătorii clubului nostru și antrenorul Leo Grozavu au hotărât, de comun acord, după o ședință, încheierea mandatului tehnicianului la cârma echipei noastre după 17 luni și 16 zile de la începutul activității de antrenor principal în Copou, 14 octombrie 2022.
Îi mulțumim lui Leo pentru momentele de neuitat trăite cu el la conducerea tehnică - promovarea în Superligă, succesele din acest sezon, promovarea și dezvoltarea tinerilor jucători încununată cu selecții la loturile naționale.
Pentru acestea și multe altele îți suntem recunoscători, Leo Grozavu! Îți dorim multe realizări pe toate planurile!", se arată în comunicatul emis de Poli Iași.
Urmăriți SPORT.RO și pe Google News